Paartjie-terapie: Baken van hoop of swanesang? - Jou Gesin | Solidariteit WêreldJou Gesin | Solidariteit Wêreld
Tuis › Artikels › Paartjie-terapie: Baken van hoop of swanesang?
Paartjie-terapie: Baken van hoop of swanesang?
Vrydag, Augustus 4th, 2017
Selfs in die beste huwelik kom daar met die jare maar stampe en stote voor. As dit tekens toon dat dit opbreek en jy en jou gade uitmekaar dryf, is professionele huweliksberading dikwels die logiese volgende stap. Maar werk huweliksberading regtig?
Die antwoord wissel na gelang van 'n aantal faktore, waar onder julle gewilligheid om te verander, hoe diepliggend julle huweliksprobleme is, en hoe goed julle op die terapeut se tegnieke reageer, sê Rachael Tasker, spesialisskrywer en psigoterapeut. "Hoewel huweliksberading wonders vir een paartjie kan doen, kan dit 'n ander paartjie se verhouding verder laat versleg."
Is dit die begin … of die einde?
Baie paartjies benader huweliksberading onder die wanindruk dat die berader gaan "regmaak" wat met die ander gade verkeerd is sodat hulle vir ewig gelukkig kan leef, verduidelik Rachael. "Huweliksberading is nie 'n kitsoplossing nie en dit werk ook nie as individuele berading nie, maar met twee persone wat betrokke is."
In sommige gevalle is huweliksberading inderdaad suksesvol deurdat dit, heeltemal paradoksaal, vir 'n paartjie uitwys dat hulle nie 'n gesonde verhouding het nie en aan die paartjie die nodige steun te gee om hul verhouding te beëindig.
Volgens sommige navorsing rapporteer ongeveer 'n kwart van paartjies wat huweliksberading gekry het twee jaar nadat terapie gestaak is dat hul verhouding versleg het, en tot 38% van paartjies wat huweliksberading ontvang het, skei binne vir jaar na afhandeling van psigoterapie.
Die voordele van gesinsterapie of huweliksberading kan beduidend wees as die paartjie dit met die regte perspektief benader. "Fokus eers op jouself," sê Rachael. "Jy kan nie jou gade verander nie, maar jy kan jouself verander. Fokus daarop om 'n beter en sterker mens van jouself te maak en jy sal die voordeel pluk van goeie huweliksberading."
Jou gesindheid sal die uitkoms bepaal
Die Journal of Marital and Family Therapy het onlangse statistiek aangehaal wat toon dat die meeste paartjies wat vir huweliksberading gaan ─ met die opregte voorneme om die gehalte van hul huwelik te verbeter ─ inderdaad rapporteer dat hulle glo dat die berading gehelp het om hul onmiddellike probleme op te los en dat die gehalte van hul huwelik agterna verbeter het, minstens op die kort termyn.
Die meerderheid paartjies wat vir verhoudingsberading gaan, sal onmiddellik sien dat hul verhoudings daarby baat. Die algemeenste tipe terapie, nl. emosioneel gefokuste terapie (EFT), toon die grootste suksessyfer, met 75% van paartjies wat herstel aanmeld en 90% wat beduidende verbetering in die verhouding ondervind.
In 2010 is 'n studie gedoen wat gefokus het op 134 paartjies wie se huwelike as "in ernstige moeilikheid" beskryf is. Elke paartjie het 26 weke gedragsterapie ondergaan. Vyf jaar na afloop van die terapie het 48% van die paartjies 'n drastiese verbetering in hul verhoudings aangemeld, terwyl 27% óf geskei óf uitmekaar was.
Moenie wag totdat dit te laat is nie
Dit is noodsaaklik dat die paartjie hulp moet kry sodra 'n moeilike probleem opduik ─ veral as hulle sukkel om dit op te los. Paartjies wag tipies gemiddeld ses jaar in 'n ongelukkige huwelik voordat hulle hulp soek, volgens die Gottman Instituut in Seattle.
"As 'n paartjie wag totdat hul probleme te ver gevorder het, het een van die persone dalk reeds die verhouding afgeskryf en om 'n verhouding op daardie stadium te red, kan moeilik wees," verduidelik Rachael. "In ander gevalle het kommunikasiepatrone so beledigend of negatief geword dat die terapeut kan sukkel om die paartjie nuwe kommunikasietegnieke te leer."
Onthou, voorsorg is beter as genesing, beklemtoon Rachael. "Selfs al voel jy dat jou huwelik gesond is, kan berading dit dalk fantasties maak. Die perspektief van 'n objektiewe professionele persoon kan jou help om jou huwelik met jou gade glad te laat verloop."
Andrew Marshall, 2009. Agreeing to therapy shows that you care, The Guardian,
Racheal Tasker, 2016. Does Marriage Counseling Work? 8 Surprising Statistics & Facts, GuideDoc, http://guidedoc.com/does-marriage-counseling-work-statistics-facts
Racheal Tasker, 2016. Marriage Counseling Guide: How to Avoid Divorce, GuideDoc, http://guidedoc.com/marriage-counseling-guide-how-to-avoid-divorce